
Fényáradat Pécsett: Minden rekordot megdöntött a 10. Zsolnay Fényfesztivál

Minden érzéket megigéző vizuális élményekkel és hatalmas látogatottsági rekorddal zárult a jubileumi, 10. Zsolnay Fényfesztivál. Július 2. és 5. között négy éjszakán át lüktetett a fény Pécs történelmi utcáin és a Zsolnay Kulturális Negyedben, varázslatos, éjszakai fénygalériává formálva a mediterrán várost. A fesztivál történetének eddigi legmagasabb látogatószámát érte el, mintegy 120.000 érdeklődő akarta megtapasztalni, hogy miért emelkedhetett a Zsolnay Fényfesztivál Európa meghatározó fényművészeti eseményei közé.


Az idei fesztivál egyszerre ünnepelte saját jubileumát és Victor Vasarely születésének 120. évfordulóját. A világhírű pécsi művész öröksége nemcsak témája volt a programnak, hanem inspirációja is: a geometria, az optikai játékok és a kortárs digitális technológia minden eddiginél látványosabban találkozott a város tereiben.

Bolgár alkotás nyerte a közönségdíjat

A jubileumi év egyik legemlékezetesebb pillanata ismét a Pécsi Székesegyház homlokzatán zajló, nemzetközi Zsolnay Light Art Video Mapping Verseny volt. A közönség szavazatai alapján a bolgár MP-STUDIO nyerte el az első helyet Modular Entropy című alkotásával. A Victor Vasarely gondolatvilágából inspirálódó vetítés a geometria, a szín, a hang és a digitális technológia határterületeit járta be, miközben a klasszikus op-artot kortárs, folyamatosan változó vizuális élménnyé alakította.

Tíz év után is képes megújulni 

A jubileumi fesztivál egyik legnagyobb újdonsága a Zsolnay Kulturális Negyed minden eddiginél hangsúlyosabb szerepe volt. A Fény Útja rekordot jelentő 16 állomása várta itt a látogatókat, és már a nyitóestétől jól látszott: a közönség birtokba vette az új fesztiváltengelyt. Több helyszínen, így a Planetáriumnál is óriási érdeklődés övezte a bejutást, a látogatók kígyózó sorokban, izgatottan várták a digitális csodákat. A Kodály Központ és a Zsolnay Negyed immerzív fényélményei sokak számára már önálló úti céllá tették a fesztivált. 
Újdonságként debütált a Panoráma jegy is, amely exkluzív tribünről tette követhetővé a Székesegyház fényvetítéseit. Ez akkora érdeklődést váltott ki, hogy minden előadás teltházzal zajlott.

A grandiózus fényalkotások mellett a belvárost valódi fesztiválforgataggá változtatták az utcákon felvonuló nemzetközi és hazai utcaszínházi formációk, akrobaták, marionettművészek és tűzzsonglőrök.


- A jubileumi Zsolnay Fényfesztivál ismét megmutatta, hogy a kortárs fényművészet képes egyszerre turistákat vonzani, közösségeket megmozgatni és új nézőpontból láttatni egy várost. 

A tízéves történet lezárult egy újabb fejezettel, amely után már most megkezdődhet a visszaszámlálás a következő nyárig – mondta el Hummel Márk, a fesztivált szervező Zsolnay Örökségkezelő NKft. ügyvezetője. 

Találkozunk 2027-ben!
Pécs a nyár fénypontja!

***

Ingyenesen felhasználható képanyagokért, videós vágóanyagokért és interjúegyeztetésért fordulj hozzánk bizalommal!
Sajtókapcsolat:
Halász Kinga: Telefon: 30/405-6034. E-mail: sajto@zsn.hu
www.fenyfesztival.hu, www.facebook.com/zsolnayfenyfesztival 

